Ir-Regolament tal-Kunsill (KEE) Nru 2026/83
tat-18 ta’ Lulju 1983
li jemenda r-Regolament (KEE) Nru 565/80 dwar il-ħlas bil-quddiem ta’ rifużjonijiet fuq esportazzjoni rigward prodotti tal-biedja
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea,
Wara li kkunsidra r-Regolament tal-Kunsill (KEE) Nru 2727/75 tad-29 ta’ Ottubru 1975 dwar l-organizzazzjoni komuni tas-suq fiċ-ċereali [1], kif emendat l-aħħar bir-Regolament (KEE) Nru 1451/82 [2], u partikolarment Artikolu 16(5) tiegħu, u d-dispożizzjonijiet korrispondenti tar-Regolamenti l-oħra li jistabbilixxu organizzazzjoni komuni tas-suq fi prodotti tal-biedja,
Wara li kkunsidra l-proposta tal-Kummissjoni,
Billi Artikolu 2 tar-Regolament (KEE) Nru 565/80 [3] jiddefinixxi prodotti bażiċi bħala prodotti li jaqgħu taħt organizzazzjoni tas-suq li huma maħsuba biex jiġu esportati wara l-ipproċessar; billi l-prodotti bażiċi jistgħu jkunu eliġibbli għal ħlas bil-quddiem ta’ rifużjonijiet fuq l-esportazzjoni;
Billi l-oġġetti li jaqgħu taħt ir-Regolament (KEE) Nru 3035/80 [4], kif emendat l-aħħar bir-Regolament (KEE) Nru 764/82 [5], fil-preżent mhumiex imdaħħla fid-definizzjoni ta’ prodotti bażiċi;
Billi oġġetti bħal dawn għandhom jiddaħħlu f’dik id-definizzjoni biex ikun żgurat li jiġu trattati bl-istess mod bħal prodotti li jaqgħu taħt l-organizzazzjoni tas-suq;
Billi Artikolu 4(3) tar-Regolament (KEE) Nru 565/80 jiddisponi li r-rata ta’ produzzjoni (ta’ l-uċuħ) applikabbli għall-ipproċessar għandha tkun dik applikabbli għall-ipproċessar ’il ġewwa; billi r-rifużjonijiet jitħallsu fuq kwantitajiet spekulattivi ta’ prodotti użati fl-iffabbrikar ta’ l-oġġetti elenkati f’Anness Ċ għar-Regolament (KEE) Nru 3035/80; billi dawn il-kwantitajiet spekulattivi għandhom jintużaw bħala r-rata ta’ produzzjoni (ta’ l-uċuħ) rigward dawk l-oġġetti,
ADOTTA DAN IR-REGOLAMENT:
Artikolu 1
Ir-Regolament (KEE) Nru 565/80 huwa b’dan emendat kif ġej:
1. Artikolu 2 għandu jinbidel b’dan li ġej:
"Artikolu 2
Għall-għan ta’ dan ir-Regolament:
(a) - "prodotti" tfisser il-prodotti msemmija f’Artikolu 1,
- "prodotti bażiċi" tfisser prodotti maħsuba biex jiġu esportati wara li jkunu pproċessati fi prodotti pproċessati jew f’oġġetti; oġġetti maħsuba għall-esportazzjoni wara l-ipproċessar għandhom jitqiesu wkoll bħala prodotti bażiċi;
(b) "prodotti pproċessati" tfisser prodotti:
- miksuba mill-ipproċessar ta’ prodotti bażiċi, u
- li għalihom tapplika rifużjoni ta’ esportazzjoni;
(ċ) "oġġetti" tfisser l-oġġetti elenkati fl-annessi B u Ċ tar-Regolament (KEE) Nru 3035/80."
2. Artikolu 4(3) għandu jinbidel b’dan li ġej:
"3. Rigward proċeduri ta’ kontroll u r-rata tal-produzzjoni, il-prodotti bażiċi għandhom ikunu suġġetti għall-istess regoli li japplikaw dwar l-ipproċessar ’il ġewwa għal prodotti ta’ l-istess natura.
Madankollu, ir-rati ta’ produzzjoni li għandhom jiġu applikati għal prodotti bażiċi użati fil-manifattura ta’ l-oġġetti elenkati f’Anness Ċ għar-Regolament (KEE) Nru 3035/80 għandhom ikunu dawk indikati f’dak l-Anness."
Artikolu 2
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-18 ta’ Lulju 1983.